KIRJALLINEN KYSYMYS E-2969/01 esittäjä(t): Antonios Trakatellis (PPE-DE) komissiolle. Yhteisön oikeuden rikkominen julkisia palveluhankintoja koskevia sopimuksia tehtäessä Kreikassa.



Virallinen lehti nro 115 E , 16/05/2002 s. 0202 - 0203



KIRJALLINEN KYSYMYS E-2969/01 esittäjä(t): Antonios Trakatellis (PPE-DE) komissiolle (26. lokakuuta 2001) Aihe: Yhteisön oikeuden rikkominen julkisia palveluhankintoja koskevia sopimuksia tehtäessä Kreikassa Euroopan yhteisöjen tuomioistuimen asiassa C-311/95 antaman tuomion mukaan Kreikka on jättänyt noudattamatta julkisia palveluhankintoja koskevien sopimusten tekomenettelyjen yhteensovittamisesta annetun direktiivin 92/50/ETY(1) edellyttämiä lakeja, asetuksia ja hallinnollisia määräyksiä. Komissio ehdotti uhkasakkorangaistukseksi 39 975 euroa päivässä. Koska Kreikassa tehdään runsaasti sopimuksia julkisista palveluhankinnoista, etenkin olympiakisojen vuoksi, ja koska julkisten hankkeiden toimeksi antaminen ja toteutus usein viivästyvät ja yhteisön määrärahat menetetään, kysyn komissiolta seuraavaa: 1. Onko julkisia palveluhankintoja koskevien sopimusten tekemistä koskevaa Kreikan lainsäädäntöä mukautettu, ja onko edellä mainitut sakot maksettu? 2. Onko ryhdytty tarvittaviin toimiin yhteisen ohjauskomitean perustamiseksi Kreikalle suunnatun yhteisön tukikehyksen vaatimusten mukaisesti, jotta varmistetaan hankkeiden toteuttamisen kannalta välttämättömien toimien tehokas täytäntöönpano? 3. Missä määrin Kreikan lainsäädäntö on yhteensopiva yhteisön lainsäädännön kanssa, kun on kyse julkisten hankkeiden välittömästä toimeksi antamisesta, ja miten turvataan julkinen etu sekä toiminnan riittävä avoimuus? 4. Onko luotu yhteisön kolmannesta tukikehyksestä rahoitettavia infrastruktuurihankkeita sääntelevä lainsäädännöllinen kehys, johon sisältyy omarahoitusjärjestelmä, ja jos on, onko se yhteisön oikeuden mukainen? (1) EYVL L 209, 24.7.1992, s. 1. Frederik Bolkesteinin komission puolesta antama vastaus (19. joulukuuta 2001) Komissio ilmoittaa arvoisalle parlamentin jäsenelle seuraavaa: 1. Julkisia palveluhankintoja koskevien sopimusten tekomenettelyjen yhteensovittamisesta 18 päivänä kesäkuuta 1992 annettu neuvoston direktiivi 92/50/ETY(1) on saatettu Kreikassa osaksi kansallista lainsäädäntöä 12. lokakuuta 1998 annetulla presidentin asetuksella nro 346/1998. Yhteisöjen tuomioistuin ei ole määrännyt Kreikalle mitään sakkoja kyseisen täytäntöönpanomenettelyn seurauksena. 2. Yhteisön tukikehyksessä (YTK) kaudeksi 19941999 viitataan julkisten urakoiden tuotantojärjestelmän parantamistarpeeseen. Tammikuussa 1995 perustettiin yhteisön tukikehyksen seurantakomitean alakomiteaksi yhteinen ohjauskomitea, jonka tehtävänä oli edistää uudistuksen toteutumista. Se teki tutkimuksia ja esitti noin viiteentoista aiheeseen liittyviä ehdotuksia. Useat näistä ehdotuksista ovat johtaneet tärkeiden lakien ja/tai hallinnollisten määräysten aikaansaamiseen. Loppuja ehdotuksia tarkastellaan yhä poliittisella tasolla. Yhteisön tukikehyksessä kaudeksi 20002006 puututaan selkeästi tämän uudistuksen jatkamisen ja aikaansaamisen tarpeellisuuteen sekä alustetaan muistiota Euroopan komissiolle yksityiskohtaisesta toimintasuunnitelmasta, jonka avulla suurin osa kyseisestä uudistuksesta saadaan päätökseen vuoden 2001 loppuun mennessä. Lisäksi on suunniteltu perustettavaksi asiantuntijakomitea, joka avustaa yhteisön tukikehyksen hallintoviranomaista tällä alalla. 3. Kreikka on saattanut kaikki julkisia hankintoja koskevat yhteisön direktiivit osaksi kansallista lainsäädäntöään lukuun ottamatta vesi- ja energiahuollon, liikenteen ja teletoiminnan alan hankintoja koskevien sopimusten tekomenettelyjen yhteensovittamisesta annetun direktiivin 93/38/ETY muuttamisesta 16 päivänä helmikuuta 1998 annettua Euroopan parlamentin ja neuvoston direktiiviä 98/4/EY(2). Kyseistä direktiiviä koskeva asetusehdotus on kuitenkin parhaillaan hyväksyttävänä. 4. Erityisesti julkisten urakoiden käyttöoikeussopimusten osalta Kreikka on saattanut osaksi sisäistä lainsäädäntöään asiaankuuluvat, julkisia rakennusurakoita koskevien sopimusten tekomenettelyjen yhteensovittamisesta 14 päivänä kesäkuuta 1993 annetun neuvoston direktiivin 93/37/ETY(3) mukaiset säädökset (21. joulukuuta 2000 annettu presidentin asetus nro 334/2000). Vastauksena kysymykseen voidaan todeta, että Kreikalla ei komission tietojen mukaan ole omaa oikeudellista yhteisön lainsäädäntöä täydentävää käyttöoikeussopimuksia koskevaa järjestelmää, jolla säänneltäisiin niiden myöntämistä ja täytäntöönpanoa. Tämän vuoksi Kreikassa parhaillaan kilpailutettavia julkisten hankintojen käyttöoikeussopimuksia käsitellään tapauskohtaisten jokaista tapausta varten erikseen hyväksyttävien sääntöjen mukaisesti. On kuitenkin mainittava, että Kreikan viranomaiset valmistelevat parhaillaan lakiesitystä asian korjaamiseksi, mutta sen mahdollinen hyväksymisaikataulu ei ole vielä selvillä. (1) EYVL L 209, 24.7.1992. (2) EYVL L 101, 1.4.1998. (3) EYVL L 199, 9.8.1993.